Prezident Imron xon bilan telefon orqali muloqot qildi

Shavkat Mirziyoev 5 aprel kuni Pokiston bosh vaziri vazifasini bajaruvchi Imron xon bilan telefon orqali muloqot qildi. Bu haqda Prezident matbuot xizmati xabar berdi.
Ta'kidlanishicha, rahbarlar Ramazon oyi kirib kelgani bilan bir-birlarini tabriklab, mamlakatlarning do'st xalqlariga tinchlik-osoyishtalik, farovonlik va bardavom ravnaq tilagan.
Shuningdek, 3–4 mart kunlari Pokistonga amalga oshirilgan oliy darajadagi davlat tashrifi yakunida qabul qilingan qo'shma “yo'l xaritasi” ijrosining borishi ko'rib chiqilgan. Eng avvalo, savdo, sanoat, qishloq xo'jaligi, farmatsevtika, turizm, madaniyat va boshqa ustuvor yo'nalishlardagi ko'p qirrali hamkorlik loyiha va dasturlarini o'z vaqtida amalga oshirish muhimligi ta'kidlangan.
Mintaqaviy hamkorlik masalalari yuzasidan ham fikr almashilgan. Muloqot yakunida O'zbekiston yetakchisi Pokiston hukumati rahbari va xalqiga ushbu mamlakatda bo'lajak muhim siyosiy tadbir — parlament saylovi muvaffaqiyatli o'tishini tilagan.
Ma'lumot uchun, Shavkat Mirziyoev 3–4 mart kunlari Pokistonda bo'lgandi.
Avvalroq Pokiston bosh vaziriga suiqasd bilan tahdid qilingani, Imron xon mamlakat parlamenti tarqatib yuborilganidan keyin bosh vazirlik lavozimidan chetlashtirilgani haqida xabarlar berilgandi. Ma'lum qilinishicha, Imron xon bu lavozimda bosh vazir tayinlangunga qadar faoliyat olib boradi.